Hovioikeus tuomitsi miehen muun muassa vapaudenriistosta ja pahoinpitelystä. Käräjäoikeuden päätöksellä mies oli saanut sakkoja, mutta nyt hänet tuomittiin myös vankeuteen.

Kuvan rottweiler ei liity tapaukseen. SAFII

Suomalaismies syyllistyi hovioikeuden päätöksellä neljään järjestysrikkomukseen, vapaudenriistoon, laittomaan uhkaukseen ja pahoinpitelyyn kesän ja syksyn aikana vuonna 2014.

Laiton uhkaus tapahtui heinäkuussa, kun mies oli rottweiler-rotuisen 68-kiloisen koiransa kanssa kuullut nuorten pitävän " älämölöä " . Nuoret olivat maahanmuuttajataustaisia. Mies lähestyi nuoria irti olevan koiran kanssa. Miesten ja nuorten välille kehkeytyi sanaharkkaa. Yksi nuorista oli kiivennyt pihalla olleen liukumäen päälle koiraa karkuun. Mies oli uhannut nuorta sanomalla, että koira on koulutettu ja tappanut ihmisiä.

Yhden todistajan mukaan mies oli sanonut, että koira syö liukumäen päällä olevan nuoren, jos tämä tulee alas.

Rottweiler puri ja repi maahanmuuttajatytön vaatteita

Pahoinpitelyyn mies syyllistyi syksyllä 2014. Tuolloin mies oli päästänyt yöllä kerrostaloasunnon läheisyydessä rottweilerinsa hihnan irti ja käskyttänyt sen tyttöporukkaa kohti. Tyttöporukasta ainakin asianomistaja on maahanmuuttaja.

Koira oli ottanut tyttöä kiinni ja repinyt sekä purrut hänen hamettaan. Koira oli ollut tytön kimpussa jonkin aikaa ennen kuin mies oli käskenyt sen pois. Hovioikeuden mukaan miehen käyttäytyminen osoittaa tarkoitusta tehdä ruumiillista väkivaltaa, vaikkakin koiran välityksellä.

Tyttö oli tilanteen päättymisen jälkeen soittanut poliisille, mutta he eivät ruuhkaisen illan vuoksi ehtineet paikalle. Poliisi pyysi tyttöä ottamaan valokuvan miehestä mahdollista rikosilmoitusta varten. Tytön mukana ollut seurue yritti ottaa kuvaa miehestä, mutta tällöin mies uhkasi päästää koiran irti.

Mies tuomittiin hovioikeuden päätöksellä samasta tilanteesta myös järjestysrikkomukseen, koska hän oli pitänyt koiraa irti.

Uhkailua pimeässä

Kesällä 2014 mies uhkaili kahta maahanmuuttajataustaista henkilöä, äitiä ja alle 15-vuotiasta tytärtä, rottweilerin kanssa. Äiti oli pimeällä havainnut lähettyvillään miehen ja tämän ilman hihnaa kulkevan koiran, rottweilerin.

Mies oli äidin mukaan sanonut heille, että käskee koiraa repimään heidät kappaleiksi, mikäli he lähtevät liikkeelle. Samalla mies oli antanut koiran lähestyä kaksikkoa. Äiti ja tytär olivat perääntyneet rakennuksen viereen. Tilanne päättyi, kun sivullinen henkilö sattui paikalle.

Äidin mukaan tilanne oli kestänyt noin 30 minuuttia, miehen mukaan vain pari minuuttia. Tapahtumalla ei ole silminnäkijöitä, joten tilanteen kestoa ei ole onnistuttu selvittämään. Toisaalta kestolla ei ole lain silmin suurta merkitystä, sillä lyhytkin liikkumisvapauden estäminen voi tarkoittaa vapaudenriistoa, josta hovioikeus antoi nyt tuomion.

Käräjäoikeus oli tuominnut miehen kolmesta järjestysrikkomuksesta 90 päiväsakkoon, joka tekee miehen tuloilla 540 euroa. Hovioikeus lisäsi tuomioon vapaudenriiston, laittoman uhkauksen, järjestysrikkomuksen ja pahoinpitelyn. Käräjäoikeuden tuomion lisäksi mies tuomittiin vankeuteen neljäksi kuukaudeksi, jonka hän voi suorittaa 120 tunnin yhteiskuntapalveluna.

Päätökseen voi hakea muutosta korkeimmalta oikeudelta, mikäli korkein oikeus myöntää valitusluvan.